*For alternativer, se Bør Børson*

***Bør Børson Jr.*** er en norsk humoristisk filmmusikal fra 1974 regissert av Jan Erik Düring, og med manus av Harald Tusberg. Den er basert på teatermusikalen fra 1972, også den med Rolv Wesenlund i hovedrollen. Begge er basert på Johan Falkbergets roman *Bør Børson Jr.* fra 1920. Sentrale biroller spilles av Britt Langlie, Sølvi Wang, Tom Tellefsen, Rolf Sand og Alf Malland.

I 1976 kom *Bør Børson II*, en mindre vellykket oppfølger.

Handling
--------

Filmen handler om den stormannsgale og naive bondegutten Bør Børson, som søker både penger, ære og berømmelse. Alle i bygda møtes på landhandelen til Bør Børson. Bør har vært i Trondheim. Der har han lært å snakke som byfolket, og lagt til seg en rekke fakter og fraser som passer seg for storfolk. Etter at han har blitt storkar i hjembygda, tar han turen til hovedstaden. Her blir han rik på aksjespekulering, men hans beundring for det storslåtte kombinert med en solid dose naivitet skaper mange vanskeligheter for ham. Etter en nedtur kommer han seg atter på fote og returnerer til hjembygda som en rik og aktet mann. Her blir han gjenforent med sin kjære Josefine Torsøien og de gifter seg.

Om filmen
---------

### Popularitet og økonomi

*Bør Børson Jr.* ble meget populær og endte opp som den nest mest besøkte filmen på norske kinoer i 1974, bare forbigått av den norske filmkomedien *Den siste Fleksnes* (også denne med Rolv Wesenlund i hovedrollen). Bør Børson gikk også på kino i 1975 og endte dermed opp med et besøktall på 1,1 millioner, mens *Den siste Fleksnes* endte opp på 957 000 besøkende. Bør Børson var fram til 2009 den syvende mest besøkte norske filmen gjennom tidene.

### Kritikerne

De norske anmelderne mente jevnt over at filmen var bra, men de fleste mente samtidig at den var for lang. Mange roste Wesenlunds tolkning som Bør. Bergensavisene gav den imidlertid hard medfart, blant annet skrev Rolf Døcker i Bergens Tidende at filmen var: «Anstrengt, en forsert sans for gøy som er til å gråte over», mens Bergens Arbeiderblad beskrev den som en «endeløs rad av flauser».

Anmelderen på nettstedet CINERAMA gav den terningkast tre i 2004 og skrev: «Det er flere elementer i denne filmen som bekrefter en litt lettvint holdning til filmatiseringen. Det virker ofte som om det har gått litt fort i svingene. I mange tilfeller burde det kunne reddes med en ekstra tagning, men det har nok ikke vært gjort nok i denne innspillingen. Det er tilfeller der klipping og kameravinkler ikke stemmer med blikkretninger i dialoger mellom skuespillerne. Rolf Wesenlund redder figuren Bør Børson, men det er også det eneste som overlever denne alt for lange og tåpelige filmatiseringen av Johan Falkbergets lystige roman om kremmeren i Olderdalen».

Flere mener at filmen største styrke ligger i innsatsen til Rolv Wesenlund, Egil Monn-Iversen og Harald Tusberg.

### Historisk bakgrunn

Oppkomlinger har vært et yndet tema for flere norske forfattere. Falkberget kalte ham Bør Børson jr. Han svingte seg opp i jobbetiden, eller det Falkberget selv kalte «den verste tulltiden». Jobbetiden kunne forvandle den største «bygdetulling» til millionær med et håndgrep takket være aksjespekulasjon og litt fremdrift. Men jobbetiden kunne like fort føre til at nyslåtte millionærer måtte ta veien fra «Capitol og til den tarpeiske klippe». Falkbergets bok er en roman som karikerer de mange oppkomlingene som fantes i jobbetiden.

### Annet

Filmen hadde før-premiere på Colosseum kino i Oslo den 6. februar 1974 med spesielt inviterte gjester, blant dem Kronprins Harald og Kronprinsesse Sonja. Sjefredaktør i Aftenposten, Reidar Lunde, var en av pådriverne for før-premieren. Visningen var en del av festdagen til «Christian Radichs venner», ledet av Lasse Kolstad.

Teaterversjonen ble også satt opp i Danmark, som «Børsbaronen», så i Sverige, så på Island.

Rollebesetning
--------------

|  |  |
| --- | --- |
| * Rolv Wesenlund ... Bør Børson Jr.
* Britt Langlie ... Josefine Torsøien
* Sølvi Wang ... Laura Isaksen
* Tom Tellefsen ... Nils Tollvold
* Rolf Sand ... Gammel Bør, far til Bør Børson jr.
* Alf Malland ... Ole Elveplassen
* Per Theodor Haugen ... Lensmann Hansen
* Frimann Falck Clausen ... Torsøien
* Siri Rom ... Torsøia
* Sverre Wilberg ... Zolen
* Willie Hoel ... Månen
* Arve Opsahl ... Ohlzén
 | * Kjersti Døvigen ... Ida Olsen
* Wenche Foss ... Baronesse Von Rosenhald
* Egil Lorck ... Hotellverten
* Harald Heide-Steen jr. ... Fotografen
* Elsa Lystad ... Frk. Finckel
* Finn Mehlum ... Bærtil
* Linda Tørklep ... Soline
* Dag Sandvik ... Tørres
* Synnøve Abrahamsen ... Elise
* For danserne som medvirket, se IMDb
 |

Sanger
------

|  |  |
| --- | --- |
| * *Har dokk hørt at´n Bør vørte toillat*
* *Æ kjinne´ ein kar*
* *Børs song*
* *Åååååå – æ koinn sprækk*
* *Æ jomfru*
* *Nils´ kjærleiksvise*
* *Wienerbrød-tango*
* *Ein flott butikk*
 | * *Omforlatels O.C. Bentzen*
* *Ein eremitt me´ dynamitt*
* *Zolen og månen*
* *En ska´kke menge seg*
* *Shimmy*
* *Æ ha´ det betterdø best*
* *´N Bør e´ konkurs*
* *Løkka si pamfilius*
 |

Referanser
----------

1. ↑  Aftenposten aften - Fleksnes og Bør slo ut sex og vold (23.5.1975, s.1)
2. ↑  Aftenposten - Max Manus med 3,8 mill. i pluss (27.1.2009, s.8)
3. ↑  ««Max Manus» nærmer seg millionen». *www.vg.no*. 16. mars 2009. Besøkt 8. september 2019.
4. 1 2  Aftenposten morgen Radio & TV bilag (19.12.1980, TV-bilag s.14)
5. ↑  Aftenposten morgen - Børson-filmen slaktet i Bergen (11.2.1974, s.7)
6. ↑  «Filmguiden CINERAMA.no - DVD: Bør Børson jr. (1973) - anmeldelse». *cinerama.no*. Arkivert fra originalen 3. januar 2023. Besøkt 8. september 2019.
7. 1 2  «Programoversikt - NRK». *web.archive.org*. 1. februar 2014. Archived from the original on 1. februar 2014. Besøkt 8. september 2019. CS1-vedlikehold: Uheldig URL (link)
8. ↑  Aftenposten morgen – Feststemte Radich-venner på Bør Børson-film i går (7.2.1974, s.11)
9. ↑  «Bør Børson Jr. - Filmmusikk». Platekompaniet. Besøkt 28. desember 2011.

Eksterne lenker
---------------

* (en) *Bør Børson jr.* på Internet Movie Database Rediger på Wikidata

* (no) *Bør Børson jr.* i Nasjonalbibliotekets filmografi Rediger på Wikidata

* (no) *Bør Børson jr.* hos Filmfront Rediger på Wikidata

* (no) *Bør Børson jr.* på NRK TV Rediger på Wikidata

* (sv) *Bør Børson jr.* i Svensk Filmdatabas Rediger på Wikidata